Prolog

Ved markeringen av Undrumsdal Bygdekvinnelags

70-års jubileum - 26. oktober 2009.

Et merkeår i vår historie markeres her i kveld

vi har gjennom sytti år vært aktive i Undrumsdals dagligliv og hverdagsstell.

Fra den spede begynnelse i nittentrettini

har vi vært gjennom store endringer i arbeid og stri.

Den gamle trauste bondekona er en saga blott

nå har vi blitt delvis urbane – og har det veldig godt.

Det store problemet i nittentrettini

var vann til mange dyr, matlaging og vaskeri.

Bæring fra bekk og elv – ja, et slit det måtte bli.

Klesvasken ble tatt ved bekken - i iskaldt vann og den sure nordatrekken.

Nå skrur vi bare kranene opp - og vannet strømmer uten stopp,

slutt på all bæring i bøtter og spann, borehullet sørger for rikelig med vann.

Mange saker har vi deltatt i – både skole og barnehage, og litt kultur på si`.

Sørlandske var i mange år et smertens barn

stor trafikk, mye mas og flere liv som gikk tapt.

Nå har vi endelig fått tilbake vårt trygge lokalsamfunn

hvor vi slipper å få støy og eksos inn over egen gård og tomtegrunn.

Bygdas barn er vårt største aktivum

og vi har vært med og gitt dem trygghet – og glede i sum.

Attraktive – og viktige – svømmekurs gjennom mange år

hva det egentlig er verdt kanskje ingen forstår.

Fra Borrestranda til svømmehallen vi flyttet

ute eller inne – uansett har det gjort barna bedre beskyttet.

Trofaste medlemmer har fulgt laget i alle år

mange timer og dager til gagn for bygda vår.

Men vi har nok hatt mest glede av det selv

nye vennskap, mye lærdom og trivelig naboprat hver medlemskveld.

I kveld vi koser oss sammen,

spiser deilig mat, ja alt er bare fryd og gammen.

Våre tanker streifer de mange forkvinner

vi gir dem en stille takk, og tar fram gamle, gode minner.

Framtida vet vi ingen ting om – vil bygdekvinna ha tid og rom

for å bruke kvelder og fritid – til foreningsarbeid etter vanlig arbeidstid?

Vil de fleste få mer enn nok med sitt eget – eller kommer de til å bli preget

av vilje til samhold og idealisme, arbeid med kulturelle emner?

Ja, den som lever får se - hvordan vi heretter stevner.

Oktober 2009

Berit Sæthre